
Modern és bináris Prométheuszok

Összeférhet-e Isten a számítógépekkel? E kérdésre 1932-ben még nem válaszolhatott Aldous Huxley – „Ford után 632-ben” , s a számítástechnika kora előtt két évtizeddel. A „mi civilizációnk” számára egyszerűbb a megoldás, hiszen magát a választás kényszerűségét számolja fel. Úgy tűnik, a ma embere nem áll válaszút előtt, a ma embere mindent választhat, s a ma embere szerint a számítógép kompatibilis Istennel. Ez a válasz az evolúciós művészet válasza. Egy olyan művészeti irányzaté, amely ötvözi e két entitást, amely az 1990-es évek elején bontogatta szárnyait, s amely Charles Robert Darwin örökösének tekinti magát, minthogy a biológiai evolúció számítógépes modellezésére épül. Jelen dolgozat ezt a „kompatibilitást” tanulmányozza – igyekszik megvizsgálni, hogy valóban összeférhet-e egymással a teremtés, az evolúció, a számítógép és Isten, vagy éppen kizárják egymást, s ekként az evolúciós művészet a Huxley által megfogalmazott kötelező erejű választást kendőzi el. Az elemzés az evolúciós képzőművészet alkotási technikájára, s elsősorban olyan művekre fókuszál, amelyek a legélethűbben kívánják modellezni a darwini evolúciót: amelyek virtuális élőlényeket hoznak létre. A gondolatmenetet Mary Shelley klasszikus műve, a Frankenstein avagy a modern Prométheusz szegélyezi: az érvelés szerint az evolúciós művészet sok tekintetben párhuzamba állítható bizonyos frankensteini motívumokkal. Ezen analógiák feltárása megkérdőjelezheti az evolúciós művészet és Darwin gondolatmenetének szerves kapcsolatát, rávilágíthat a mesterséges teremtés és a természetes létezési elv összeférhetetlenségére. Felvetheti a kérdést, hogy valóban evolúciós-e az evolúciós művészet, hogy az miképpen válhat (poszt)modern, bináris Prométheusszá, s hogy e Prométheusz végül milyen teremtményeket hoz létre.



